ჯოკიაკარტა
ჯოკიაკარტა (ინდონ. Yogyakarta) — ქალაქი ინდონეზიაში, კუნძულ იავაზე, ჯოკიაკარტის სპეციალური რეგიონის დედაქალაქი. ცნობილია როგორც კლასიკური იავური ხელოვნებისა და კულტურის ცენტრი. ინდონეზიის ეროვნული რევოლუციის პერიოდში, 1945–1949 წლებში ჯოკიაკარტა ინდონეზიის დედაქალაქი იყო. მისი ერთ–ერთი რაიონი, კოტაგედე 1575–1640 წლებში მატარამის სასულთნოს დედაქალაქი იყო. ქალაქი მდებარეობს ვულკან მერაპიდან 30 კმ–ის მოშორებით. 2006 წლის 27 მაისს მომხდარმა 6 ბალიანმა მიწისძვრამ ჯოკიაკარტის დიდი ნაწილი დაანგრია, დაიღუპა დაახლოებით 4000 ადამიანი. სახელგანთქმული ბორობუდურისა და პრამბანანის ტაძრების სიახლოვის გამო, ჯოკიაკარტა მეორე ყველაზე მნიშვნელოვანი ტურისტული ცენტრია ინდონეზიაში კუნძულ ბალის შემდეგ.